《燕子楼》
宋代·贺铸

城据山川胜，千年楚故都。
高楼临汴水，杨柳荫芙蕖。
唐室中多故，将军老镇徐。
球场朝戏马，玉帐夜投壶。
白雪徵清唱，黄金得绿珠。
春风楼上醼，三日极欢娱。
红粉梦云散，白杨兵火余。
当年贺厦燕，老尽几番难。
曲径拥黄叶，西风时扫除。
寒鸱蹲老树，睥睨女墙狐。
有客晚登览，旁徨思壮图。
荆榛闭铜雀，麋鹿游姑苏。
陈迹岂足道，旧欢何日无。
朱栏开酒场，宝勒迎官奴。
醉袖舞鸜鹆，艳声歌鹧鸪。
迟留故时月，桂影来座隅。
回首一相诧，今人如不如。

作者简介：贺铸(1052～1125) 北宋词人。字方回，号庆湖遗老。汉族，卫州（今河南卫辉）人。宋太祖贺皇后族孙，所娶亦宗室之女。自称远祖本居山阴，是唐贺知章后裔，以知章居庆湖（即镜湖），故自号庆湖遗老。